sukhrobnurali/uzbek-legal-corpus huggingface dataset:
OʻZBEKISTON TRANSPORT VA TRANSPORT KOMMUNIKATSIYALARI UYUSHMASINI TUGATISH TOʻGʻRISIDA
(decree, 2025-11-26)

Maʼmuriy islohotlarni yanada chuqurlashtirish, transport va transport kommunikatsiyalari sohasida davlat va xoʻjalik boshqaruvi organlari faoliyatini tashkil etish samaradorligini oshirish maqsadida: 1. Oʻzbekiston Transport va transport kommunikatsiyalari uyushmasi taʼsischilarining Oʻzbekiston Transport va transport kommunikatsiyalari uyushmasini tugatish toʻgʻrisidagi taklifi qabul qilinsin. 2. Vazirlar Mahkamasi oʻn kun muddatda Oʻzbekiston Transport va transport kommunikatsiyalari uyushmasini tugatish masalalari boʻyicha qaror qabul qilsin. 3. Oʻzbekiston Respublikasi Prezidentining “Oʻzbekiston Transport va transport kommunikatsiyalari uyushmasini tashkil etish toʻgʻrisida” 2004-yil 11-oktabrdagi PF-3498-sonli Farmoni oʻz kuchini yoʻqotgan deb hisoblansin. 4. Mazkur Farmonning ijrosini nazorat qilish Oʻzbekiston Respublikasi Bosh vaziri Sh.M. Mirziyoyev zimmasiga yuklansin.
OʻZBEKISTON RESPUBLIKASI PREZIDENTINING “UMUMIY FOYDALANILADIGAN AVTOMOBIL YOʻLLARINI LOYIHALAShTIRISh, QURISh VA REKONSTRUKSIYA QILISh TARTIBINI TAKOMILLAShTIRISh ChORA-TADBIRLARI TOʻGʻRISIDA” 2006-YIL 25-OKTaBRDAGI PQ-499-SONLI QARORIGA OʻZGARTISh KIRITISh TOʻGʻRISIDA
(resolution, 2017-07-19)

Respublika yoʻl fondiga yigʻimlar toʻlash boʻyicha imtiyozlar berishni tartibga solish hamda toʻlovlardan boʻyin tovlash holatlarining oldini olish maqsadida: 1. Oʻzbekiston Respublikasi Prezidentining “Umumiy foydalaniladigan avtomobil yoʻllarini loyihalashtirish, qurish va rekonstruksiya qilish tartibini takomillashtirish chora-tadbirlari toʻgʻrisida” 2006-yil 25-oktabrdagi PQ-499-sonli qarori bilan tasdiqlangan Oʻzbekiston Respublikasi Moliya vazirligi huzuridagi Respublika yoʻl fondi daromadlarini shakllantirish va mablagʻlarini sarflash tartibi toʻgʻrisidagi Nizomning 36-bandi ikkinchi xatboshi quyidagi tahrirda bayon etilsin: “ishlab chiqaruvchi zavod tomonidan qoʻlda boshqarishga moslashtirilgan yengil avtomobil va/yoki motokolyaska sotib oladigan barcha guruh nogironlari;”. 2. Belgilansinki, kiritilayotgan oʻzgartish 2007-yilning 1-noyabridan kuchga kiradi. 3. Mazkur qarorning ijrosini nazorat qilish Oʻzbekiston Respublikasi Bosh vaziri Sh.M. Mirziyoyev zimmasiga yuklansin.
ShIFOKOR RETSEPTISIZ SOTILADIGAN DORI VOSITALARINING ROʻYXATINI TASDIQLASh TOʻGʻRISIDA
(order, 2010-01-23)

Oʻzbekiston Respublikasining “Dori vositalari va farmatsevtika faoliyati toʻgʻrisida”gi Qonuni hamda Oʻzbekiston Respublikasi Vazirlar Mahkamasining “Respublikada dori-darmonlar va tibbiy buyumlar bilan taʼminlashni va ularni taqsimlashni yaxshilashga doir kechiktirib boʻlmaydigan chora-tadbirlar toʻgʻrisida”gi 1994-yil 6-avgustdagi 404-son qarorini bajarish maqsadida buyuraman: 1. “Shifokor retseptisiz sotiladigan dori vositalarining roʻyxati” ilovaga muvofiq tasdiqlansin. 2. Mazkur buyruq Oʻzbekiston Respublikasi Adliya vazirligida davlat roʻyxatidan oʻtkazilgandan soʻng oʻn kundan keyin kuchga kiradi.
RESPUBLIKA KOʻChMAS MULK BIRJASI TOMONIDAN OʻTKAZILADIGAN AUKSIONLARDA QIMMATLIKLARNI SOTISh TARTIBI TOʻGʻRISIDAGI VAQTINChALIK NIZOMNI OʻZ KUChINI YOʻQOTGAN DEB HISOBLASh HAQIDA
(resolution, 2007-10-20)

Oʻzbekiston Respublikasi Davlat mulkini boshqarish va tadbirkorlikni qoʻllab-quvvatlash davlat qoʻmitasining 2005-yil 23-martdagi 01/06-RBN/01-sonli qarori bilan tasdiqlangan “Respublika Koʻchmas mulk birjasida auksion savdolarini oʻtkazish tartibi toʻgʻrisida nizom” davlat roʻyxatiga olinganligi munosabati bilan, (2005-yil 9-aprel, roʻyxat raqami 1467 — Oʻzbekiston Respublikasi qonun hujjatlari toʻplami, 2005-yil, 15-16-sonlar, 117-modda) qaror qilamiz: 1. Oʻzbekiston Respublikasi Moliya vazirligi, Davlat mulki qoʻmitasi, Markaziy banki tomonidan 1995-yil 19-mayda 59, 134-sonli qarori bilan tasdiqlangan “Respublika koʻchmas mulk birjasi tomonidan oʻtkaziladigan auksionlarda qimmatliklarni sotish tartibi toʻgʻrisidagi vaqtinchalik nizom” (1995-yil 26-may, roʻyxat raqami 145) oʻz kuchini yoʻqotgan deb hisoblansin. 2. Mazkur qaror Oʻzbekiston Respublikasi Adliya vazirligida davlat roʻyxatidan oʻtkazilgan kundan boshlab oʻn kun oʻtganidan keyin kuchga kiradi.
YOʻLOVChILAR VA YuKLARNI AVTOMOBIL TRANSPORTIDA TAShISh BILAN ShUGʻULLANAYOTGAN YuRIDIK ShAXSLARNING XODIMLARIGA VA YuKLARNI AVTOMOBIL TRANSPORTIDA TAShISh BILAN ShUGʻULLANAYOTGAN XUSUSIY TADBIRKORLARGA QOʻYILADIGAN MALAKAVIY TALABLAR TOʻGʻRISIDAGI NIZOMGA OʻZGARTIShLAR KIRITISh HAQIDA
(order, 2021-09-30)

Yoʻlovchilar va yuklarni avtomobil transportida tashish bilan shugʻullanayotgan yuridik shaxslarning xodimlariga va yuklarni avtomobil transportida tashish bilan shugʻullanayotgan xususiy tadbirkorlarga qoʻyiladigan malakaviy talablar tartibini takomillashtirish maqsadida buyuraman: 1. “Yoʻlovchilar va yuklarni avtomobil transportida tashish bilan shugʻullanayotgan yuridik shaxslarning xodimlariga va yuklarni avtomobil transportida tashish bilan shugʻullanayotgan xususiy tadbirkorlarga qoʻyiladigan malakaviy talablar toʻgʻrisidagi nizom”ga (2006-yil 5-oktabr, roʻyxat raqami 1626) ilovaga* muvofiq oʻzgartishlar kiritilsin. 2. Mazkur buyruq Oʻzbekiston Respublikasi Adliya vazirligida davlat roʻyxatiga olingan kundan boshlab oʻn kun oʻtgach kuchga kiritilsin.
YOʻL HARAKATI XAVFSIZLIGINI TAʼMINLASh BOʻYIChA QOʻShIMChA ChORA-TADBIRLAR TOʻGʻRISIDA
(resolution, 2016-03-01)

“Yoʻl harakati xavfsizligi toʻgʻrisida”gi Oʻzbekiston Respublikasi Qonuniga muvofiq, shuningdek yoʻl-transport hodisalarining oldini olish, fuqarolarning hayoti, sogʻligʻi va mol-mulkini muhofaza qilish maqsadida Vazirlar Mahkamasi qaror qiladi: 1. 2008-yil 1-yanvardan boshlab transport vositasini boshqarish paytida ishlab chiqaruvchi korxona tomonidan transport vositasi salonining old qismida oʻrnatilgan tele-, videomonitordan foydalanish, shuningdek transport vositasi salonining old qismiga oʻzboshimchalik bilan tele-, videomonitor oʻrnatish taqiqlansin. 2. Oʻzbekiston Respublikasi Adliya vazirligi Ichki ishlar vazirligi, boshqa manfaatdor vazirliklar va idoralar bilan birgalikda Oʻzbekiston Respublikasining Maʼmuriy javobgarlik toʻgʻrisidagi kodeksiga tegishli oʻzgartirish va qoʻshimchalar kiritish haqida oʻn kun muddatda Vazirlar Mahkamasiga takliflar kiritsin. 3. Oʻzbekiston Respublikasi Ichki ishlar vazirligi: oʻn kun muddatda oʻz normativ-huquqiy hujjatlarini mazkur qarorga muvofiqlashtirsin; ushbu qaror talablarining transport vositalari haydovchilari hamda aholi eʼtiboriga, ular oʻrtasida zarur tushuntirish ishlari olib borgan holda, belgilangan tartibda yetkazilishini taʼminlasin. 4. Vazirlar Mahkamasining 2000-yil 11-dekabrdagi 472-son qarori (Oʻzbekiston Respublikasi QT, 2000-y., 12-son, 75-modda) bilan tasdiqlangan Yoʻl harakati qoidalarining 3.6-bandiga quyidagi oʻzgartirish va qoʻshimchalar kiritilsin: a) toʻqqizinchi xatboshi quyidagi tahrirda bayon qilinsin: “transport vositasini boshqarish paytida telefondan, ishlab chiqaruvchi korxona tomonidan transport vositasi salonining old qismida oʻrnatilgan tele-, videomonitordan foydalanish”; b) quyidagi mazmundagi oʻninchi xatboshi qoʻshilsin: “transport vositasi salonining old qismiga, shu jumladan priborlar paneliga, quyosh soyavoniga va orqa tomonni koʻrish koʻzgusiga tele-, videomonitorlar oʻrnatish”. 5. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari N.M. Xanov zimmasiga yuklansin.
Ramazon hayitini nishonlash toʻgʻrisida
(resolution, 2020-09-28)

Muborak Ramazon hayitining xalqimiz maʼnaviy hayotidagi oʻrni va ahamiyatini eʼtiborga olib hamda Oʻzbekiston Respublikasi Prezidentining “Roʻza hayitini dam olish kuni deb eʼlon qilish toʻgʻrisida”gi 1992-yil 27-martdagi PF-368-son Farmoniga muvofiq: 1. 2007-yilda Ramazon hayitining birinchi kuni 13-oktabrga toʻgʻri kelishi haqida Oʻzbekiston musulmonlari idorasi murojaatini inobatga olib, 2007-yil 13-oktabr mamlakatimizda Ramazon bayramining birinchi kuni sifatida keng nishonlansin. 2. Respublika “Nuroniy”, “Mahalla” jamgʻarmalari, “Kamolot” yoshlar ijtimoiy harakati va boshqa barcha mutasaddi idora va jamoat tashkilotlari Ramazon hayitining joylarda tartibli va yuqori darajada, xalqimizning milliy qadriyatlariga mos ravishda oʻtishi uchun tegishli tadbirlarni amalga oshirsin. 3. Oʻzbekiston Milliy teleradiokompaniyasi, Oʻzbekiston Milliy axborot agentligi va boshqa ommaviy axborot vositalariga Ramazon hayitini nishonlash bilan bogʻliq tadbirlarni keng yoritish tavsiya etilsin.
OʻZBEKISTON RESPUBLIKASIDA BANKLAR TOMONIDAN PUL MUOMALASIGA DOIR IShLARNI TAShKIL ETISh TOʻGʻRISIDAGI YOʻRIQNOMAGA OʻZGARTIRIShLAR KIRITISh HAQIDA
(resolution, 2018-05-02)

Oʻzbekiston Respublikasining “Oʻzbekiston Respublikasining Markaziy banki toʻgʻrisida”, “Banklar va bank faoliyati toʻgʻrisida”gi qonunlari va Oʻzbekiston Respublikasi Prezidentining “Banklardagi depozit hisobvaraqlardan naqd puldagi toʻlovlarni uzluksiz taʼminlash kafolatlari toʻgʻrisida” 2005-yil 5-avgustdagi PQ-147-sonli qaroriga muvofiq Markaziy bank Boshqaruvi qaror qiladi: 1. Oʻzbekiston Respublikasida banklar tomonidan pul muomalasiga doir ishlarni tashkil etish toʻgʻrisidagi yoʻriqnomaga (2005-yil 26-oktabr, roʻyxat raqami 1518) ilovaga* muvofiq oʻzgartirishlar kiritilsin. 2. Mazkur qaror Oʻzbekiston Respublikasi Adliya vazirligida davlat roʻyxatidan oʻtkazilganidan soʻng oʻn kundan keyin amalga kiritilsin.
XALQARO SHARTNOMANI TASDIQLASH TOʻGʻRISIDA
(resolution, 2007-10-04)

1. Mustaqil Davlatlar Hamdoʻstligidagi ishtirokchi davlatlarda davlatlararo elektr uzatish, liniyalari boʻyicha oʻtkazilgan elektr energiyasi hisoblagichlaridan koʻrsatkichlarni olish uchun yagona vaqtni joriy etish toʻgʻrisida 2006-yil 24-noyabrda Minsk shahrida imzolangan qaror tasdiqlansin. 2. Oʻzbekiston Respublikasi Tashqi ishlar vazirligi mazkur xalqaro shartnoma kuchga kirishi uchun Oʻzbekiston Respublikasi zarur boʻlgan ichki davlat tartib-qoidalarini bajargani toʻgʻrisida depozitariyga tegishli bildirishnoma yoʻllasin. 3. Oʻzbekiston Respublikasi Vazirlar Mahkamasi hamda tegishli vazirlik va idoralar rahbarlari ushbu xalqaro shartnoma kuchga kirgandan keyin Oʻzbekiston Respublikasining majburiyatlari bajarilishi ustidan belgilangan tartibda nazoratni taʼminlasinlar. 4. Mazkur qarorning ijrosini nazorat qilish Oʻzbekiston Respublikasi Bosh vaziri Sh.M. Mirziyoyev zimmasiga yuklansin.
“FUQAROLAR SOGʻLIGʻINI SAQLASH TOʻGʻRISIDA”GI OʻZBEKISTON RESPUBLIKASI QONUNIGA OʻZGARTISHLAR KIRITISH HAQIDA
(law, 2007-10-02)

1-modda. Oʻzbekiston Respublikasining 1996-yil 29-avgustda qabul qilingan “Fuqarolar sogʻligʻini saqlash toʻgʻrisida”gi 265-I-sonli Qonuniga (Oʻzbekiston Respublikasi Oliy Majlisining Axborotnomasi, 1996-yil, № 9, 128-modda; 1999-yil, № 5, 124-modda; 2001-yil, № 5, 89-modda; Oʻzbekiston Respublikasi Oliy Majlisi palatalarining Axborotnomasi, 2006-yil, № 10, 536-modda) quyidagi oʻzgartishlar kiritilsin: 1) 5-moddaning birinchi qismi quyidagi tahrirda bayon etilsin: “Oʻzbekiston Respublikasi Sogʻliqni saqlash vazirligi: sogʻliqni saqlash va tibbiy sugʻurtaning normativ bazasini, tibbiy yordam sifati va hajmi davlat standartlarini ishlab chiqishda ishtirok etadi; barcha tibbiy muassasalarning fuqarolar sogʻligʻini saqlash toʻgʻrisidagi qonun hujjatlariga rioya etishi ustidan nazoratni amalga oshiradi; fuqarolar sogʻligʻini saqlash sohasida maqsadli davlat dasturlarini amalga oshiradi; davlat tomonidan kafolatlangan hajm doirasida aholiga birlamchi tibbiy-sanitariya yordami koʻrsatilishini tashkil etadi; tibbiyot va farmatsevtika faoliyatini litsenziyalashni belgilangan tartibda amalga oshiradi; davlat sogʻliqni saqlash tizimi muassasalarida tibbiy xizmatlar tariflari darajasini tartibga soladi; Oʻzbekiston Respublikasi hududida qoʻllanilishiga ruxsat etilgan dori vositalari va preparatlarini standartlashtirish hamda sertifikatlashtirishni amalga oshiradi; qonun hujjatlariga muvofiq boshqa vakolatlarni amalga oshiradi”; 2) 10-moddaning matni quyidagi tahrirda bayon etilsin: “Sogʻliqni saqlashning xususiy va boshqa xil tizimlari jumlasiga xususiy tibbiyot amaliyoti yoki xususiy farmatsevtika faoliyati bilan shugʻullanuvchi jismoniy shaxslar, oʻz mablagʻlari va jalb etilgan mablagʻlar, shuningdek qonun hujjatlariga muvofiq boshqa manbalar hisobidan moliyalashtiriladigan davolash-profilaktika, dorixona muassasalari hamda tibbiyot va farmatsevtika mahsulotlari ishlab chiqaradigan korxonalar kiradi. Sogʻliqni saqlashning xususiy va boshqa xil tizimlariga taalluqli davolash-profilaktika muassasalari fuqarolarning ayrim guruhlariga bepul tibbiy xizmat koʻrsatadilar. Bunday xizmatlarning hajmi, roʻyxati, ularni koʻrsatish tartibi hamda kompensatsiyasi Oʻzbekiston Respublikasi Vazirlar Mahkamasi tomonidan belgilanadi. Sogʻliqni saqlashning xususiy va boshqa xil tizimlarida faqat qonun hujjatlarida belgilangan tartibda qoʻllanilishiga ruxsat etilgan profilaktika, tashxis qoʻyish hamda davolash vositalaridan foydalaniladi. Sogʻliqni saqlashning xususiy va boshqa xil tizimlari belgilangan tartibda tibbiy hujjatlarni yuritishi hamda statistika maʼlumotlarini taqdim etishi shart”; 3) 11-modda birinchi qismining oʻzbekcha matnidagi “tabobat” degan soʻz “tibbiyot” degan soʻz bilan almashtirilsin; 4) 14-moddaning ikkinchi qismidagi “basharti Oʻzbekiston Respublikasining xalqaro shartnomalarida oʻzgacha qoida nazarda tutilmagan boʻlsa” degan soʻzlar chiqarib tashlansin; 5) 30-moddaning uchinchi qismidagi “davlat” degan soʻz chiqarib tashlansin. 2-modda. Ushbu Qonun rasmiy eʼlon qilingan kundan eʼtiboran kuchga kiradi.
2007-YILNING 1 OKTYABRIDAN MUDDATLI HARBIY XIZMATNI OʻTAYOTGAN HARBIY XIZMATChILARNING LAVOZIM MAOShLARI MIQDORLARINI OShIRISh TOʻGʻRISIDA
(decree, 2018-03-31)

Harbiy xizmatning obroʻ-eʼtiborini yanada oshirish, muddatli harbiy xizmatdagi harbiy xizmatchilarning oʻquv-jangovar va ijtimoiy-siyosiy tayyorgarligi samaradorligini oshirishda moddiy jihatdan ragʻbatlantirishni kuchaytirish maqsadida: 1. 2007-yilning 1-oktabridan boshlab muddatli harbiy xizmatni oʻtayotgan harbiy xizmatchilarning lavozim maoshlari miqdorlari 1,15 baravar oshirilsin. 2. Mazkur harbiy xizmatchilarning lavozim maoshlarini oshirish bilan bogʻliq sarf-xarajatlar Oʻzbekiston Respublikasining Davlat budjeti hamda Moliya vazirligining maxsus hisobi “Safarbarlik chaqiruv rezervi mablagʻlari” hisobidan amalga oshirilsin. 3. Adliya vazirligi boshqa manfaatdor vazirliklar va idoralar bilan birgalikda ushbu Farmonning talablariga muvofiq normativ-huquqiy hujjatlarga aniqlik va qoʻshimchalar kiritish boʻyicha takliflarni Vazirlar Mahkamasiga taqdim etsin. 4. Mazkur Farmonning ijrosini nazorat qilish Oʻzbekiston Respublikasi Bosh vaziri Sh.M. Mirziyoyev va Oʻzbekiston Respublikasi Prezidenti huzuridagi Milliy xavfsizlik kengashining Kotibi M.I. Atayev zimmalariga yuklansin.
Kamoliddin Behzod nomidagi Milliy rassomlik va dizayn instituti hamda oliy va oʻrta maxsus, kasb-hunar taʼlimini rivojlantirish markaziga binolar ajratish toʻgʻrisida
(resolution, 2021-02-22)

Kamoliddin Behzod nomidagi Milliy rassomlik va dizayn instituti talabalarining taʼlim-tarbiya olishlariga qulay shart-sharoitlar yaratish hamda Oliy va oʻrta maxsus, kasb-hunar taʼlimini rivojlantirish markazi faoliyatini muvofiqlashtirish maqsadida Vazirlar Mahkamasi qaror qiladi: 2. Toshkent shahar hokimligi bir oy muddatda: Kamoliddin Behzod nomidagi Milliy rassomlik va dizayn instituti va Oliy va oʻrta maxsus, kasb-hunar taʼlimini rivojlantirish markazini yangi binolarga koʻchirish; Kamoliddin Behzod nomidagi Milliy rassomlik va dizayn institutining Toshkent shahar, Mirobod tumani, Olmachi koʻchasi, 32-uyda joylashgan oʻquv binosida vaqtincha istiqomat qilayotgan fuqarolarni hamda ijarada turgan tashkilotlarni boshqa joyga koʻchirish masalalarini hal etsin. 3. Davlat arxitektura va qurilish qoʻmitasi, Oliy va oʻrta maxsus taʼlim vazirligi va Toshkent shahar hokimligiga binolarni kapital taʼmirlash va rekonstruksiya qilish uchun barcha loyiha-smeta hujjatlarini tayyorlash, ularni ekspertizadan oʻtkazish, tender savdolarini tashkil etish topshirilsin. 4. Oʻzbekiston Respublikasi Moliya vazirligi: Kamoliddin Behzod nomidagi Milliy rassomlik va dizayn instituti binosini taʼmirlash uchun ishlab chiqilgan loyiha-smeta hujjatlariga asosan taʼmirlash ishlari xarajatlarini qoplash uchun zarur mablagʻlarni 2007-yilgi Davlat budjeti parametrlarida ijtimoiy sohaga belgilangan mablagʻlar doirasida ajratsin; Oliy va oʻrta maxsus taʼlim vazirligi, Oʻzbekiston Badiiy akademiyasi bilan birgalikda Oliy va oʻrta maxsus, kasb-hunar taʼlimini rivojlantirish markazi hamda Kamoliddin Behzod nomidagi Milliy rassomlik va dizayn institutining 2007-yilgi xarajatlar smetasiga tegishli oʻzgartirishlar kiritilishini taʼminlasin. 5. Oʻzbekiston aloqa va axborotlashtirish agentligi amalda foydalanib kelayotgan barcha telefon va telekommunikatsiya aloqalarini, shu jumladan, hukumat telefonini belgilangan tartibda Markaz ixtiyorida qoldirish masalasini hal etsin. 6. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari R.S.Qosimov va Toshkent shahar hokimi A.X.Toʻxtayev zimmalariga yuklansin.
OʻZBEKISTON RESPUBLIKASI HUKUMATINING AYRIM QARORLARIGA OʻZGARTIRISh VA QOʻShIMChALAR KIRITISh TOʻGʻRISIDA
(resolution, 2018-07-19)

Xorijiy avtomobilda yuk tashuvchilar transport vositalarining Oʻzbekiston Respublikasi hududi boʻyicha harakatlanishi ustidan nazoratni yanada takomillashtirish, eksport yuklarni tashish uchun ulardan oqilona va samarali foydalanish maqsadida Vazirlar Mahkamasi qaror qiladi: 1. Oʻzbekiston Respublikasi Hukumatining ilovaga muvofiq ayrim qarorlariga oʻzgartirish va qoʻshimchalar kiritilsin. 2. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari R.S. Azimov zimmasiga yuklansin. 1. Vazirlar Mahkamasining “Avtomobilda xorijiy yuk tashuvchilarning Oʻzbekiston Respublikasi hududiga kirishlari, boʻlishlari, yuk olib oʻtishlari va undan chiqib ketishlari tartibi toʻgʻrisida” 1995-yil 11-yanvardagi 11-son qarorining 4-bandiga quyidagi mazmundagi xatboshi qoʻshilsin: “Avtomobilda xorijiy yuk tashuvchilarning tranzit orqali oʻtuvchi transport vositalarining harakat yoʻnalishi Oʻzbekiston Respublikasi bojxona organlari tomonidan oʻzgartirilgan taqdirda ularning chiqib ketish muddati Oʻzbekiston Respublikasi hududiga kirgan kundan boshlab 10 kundan oshmasligi kerak”.
YAGONA IJTIMOIY TOʻLOV HAMDA DAVLAT IJTIMOIY SUGʻURTASIGA MAJBURIY BADALLAR VA AJRATMALARNI HISOBLASh, TOʻLASh VA TAQSIMLASh TOʻGʻRISIDAGI NIZOMGA OʻZGARTIRISh VA QOʻShIMChALAR KIRITISh HAQIDA
(resolution, 2011-09-19)

Oʻzbekiston Respublikasi Prezidentining 2006-yil 5-yanvardagi PF-3706-sonli “Yirik sanoat korxonalari bilan kasanachilikni rivojlantirish asosidagi ishlab chiqarish va xizmatlar oʻrtasida kooperatsiyani kengaytirishni ragʻbatlantirish chora-tadbirlari toʻgʻrisida”gi Farmoniga (Oʻzbekiston Respublikasi qonun hujjatlari toʻplami, 2006-yil, 1-son, 1-modda), 2006-yil 8-iyundagi PQ-374-sonli “Ixtisoslashtirilgan ulgurji baza-kontoralarni soliqqa tortish tartibini takomillashtirish toʻgʻrisida”gi (Oʻzbekiston Respublikasi qonun hujjatlari toʻplami, 2006-yil, 23-son, 206-modda) hamda 2006-yil 18-dekabrdagi PQ-532-sonli “Oʻzbekiston Respublikasining 2006-yilgi asosiy makroiqtisodiy koʻrsatkichlari prognozi va davlat budjeti parametrlari toʻgʻrisida”gi (Oʻzbekiston Respublikasi qonun hujjatlari toʻplami, 2006-yil, 51-52-son, 507-modda; 2007-yil, 14-son, 138-modda) qarorlariga muvofiq Oʻzbekiston Respublikasi Moliya vazirligi, Mehnat va aholini ijtimoiy muhofaza qilish vazirligi, Davlat soliq qoʻmitasi va Markaziy bank Boshqaruvi qaror qiladilar: 1. Oʻzbekiston Respublikasi Moliya vazirligi, Mehnat va aholini ijtimoiy muhofaza qilish vazirligi, Davlat soliq qoʻmitasi va Markaziy banki Boshqaruvining 2004-yil 25-fevraldagi 35,74, 2004-24 va 245-V-sonli qarori bilan tasdiqlangan “Yagona ijtimoiy toʻlovni hamda davlat ijtimoiy sugʻurtasiga majburiy badallar va ajratmalarni hisoblash, toʻlash va taqsimlash toʻgʻrisida”gi nizomga (2004-yil 6-aprel, roʻyxat raqami 1333 — Oʻzbekiston Respublikasi qonun hujjatlari toʻplami, 2004-yil, 14-son, 172-modda, 26-son, 306-modda) ilovaga* muvofiq oʻzgartirish va qoʻshimchalar kiritilsin. 2. Ushbu qaror Oʻzbekiston Respublikasi Adliya vazirligida davlat roʻyxatiga olingan kundan oʻn kundan soʻng amalga kiritilsin.
“ENERGIYADAN OQILONA FOYDALANISH TOʻGʻRISIDA”GI OʻZBEKISTON RESPUBLIKASI QONUNIGA OʻZGARTISHLAR KIRITISH HAQIDA
(law, 2024-11-09)

1-modda. Oʻzbekiston Respublikasining 1997-yil 25-aprelda qabul qilingan “Energiyadan oqilona foydalanish toʻgʻrisida”gi 412-I-sonli Qonuniga (Oʻzbekiston Respublikasi Oliy Majlisining Axborotnomasi, 1997-yil, № 4-5, 118-modda; 2003-yil, № 5, 67-modda) quyidagi oʻzgartishlar kiritilsin: 1) 5-moddaning: nomidagi “va predmetlari” degan soʻzlar chiqarib tashlansin; birinchi qismi quyidagi tahrirda bayon etilsin: “Energiya, energiya hosil qiladigan va uni sarflaydigan yoki energiyani bir turdan boshqa turga aylantirib beradigan asbob-uskunalar va mahsulotlar, transport vositalari, qurilish, yoʻlsozlik va qishloq xoʻjalik mashinalari, yoritish texnikasi qurilmalari, isitish, harorat va namlikni bir xilda saqlab turish hamda havoni almashtirish tizimlari, xalq isteʼmoli mollari, issiqlik oʻtkazmaydigan materiallar va qurilish konstruksiyalari, texnologiya jarayonlari, shuningdek energiya hosil qilish va mahsulot ishlab chiqarish uchun energiya sarfi koʻrsatkichlarining majmui hamda qiymati energiyadan oqilona foydalanish sohasidagi standartlash obyektlaridir”; ikkinchi qismi chiqarib tashlansin; 2) 7-moddaning birinchi qismidagi “5-moddasining birinchi qismida” degan soʻzlar “5-moddasida” degan soʻzlar bilan almashtirilsin; 3) 8-moddaning: birinchi qismi birinchi xatboshisi quyidagi tahrirda bayon etilsin: “Quyidagilar normativ hujjatlarda koʻrsatilgan energiya jihatidan samaradorlik koʻrsatkichlariga muvofiqlik boʻyicha majburiy sertifikatlashtiriladi”; uchinchi qismi quyidagi tahrirda bayon etilsin: “Ishlab chiqaruvchi asbob-uskunalarni, shu jumladan roʻzgʻorda foydalanish uchun moʻljallangan asbob-anjomlarni energiya jihatidan samaradorlik koʻrsatkichlariga doir qismida tamgʻalashni normativ hujjatlarda koʻrsatilgan talablarga muvofiq amalga oshiradi”; 4) 9-moddaning birinchi qismidagi “shuningdek energiyani sertifikatlash paytida” degan soʻzlar chiqarib tashlansin. 2-modda. Ushbu Qonun rasmiy eʼlon qilingan kundan eʼtiboran kuchga kiradi.